**Inger la Cour Andersen** (23. toukokuuta 1958 Jerup, Tanska) on tanskalainen ekonomisti ja ympäristönsuojelija. Hän on johtanut vuodesta 2015 Kansainvälistä luonnonsuojeluliittoa ja vuodesta 2019 YK:n ympäristöohjelmaa. Sitä ennen hän oli tehnyt pitkän uran Maailmanpankissa.

Nuoruus ja opiskelu
-------------------

Inger Andersen syntyi vuonna 1958 Jerupin kylässä. Hän sai Pohjois-Lontoon yliopistosta vuonna 1981 alemman korkeakoulututkinnon kehitystaloustieteestä ja politiikasta, ja seuraavana vuonna hän valmistui maisteriksi Lontoon yliopistosta.

Ura
---

### Kansalaisjärjestöistä Maailmanpankkiin

Andersen johti vuosina 1982–1986 Sudanissa kansalaisjärjestöjen rahoittamia projekteja, joiden tavoitteena oli auttaa maata toipumaan kuivuudesta. Andersen aloitti vuonna 1987 uransa Yhdistyneissä kansakunnissa, kun hän ryhtyi YK:n Sudanin–Sahelin toimiston projektipäälliköksi. Hän johti erilaisia projekteja Djiboutissa, Etiopiassa, Keniassa, Somaliassa, Sudanissa ja Tansaniassa. Hän työskenteli erityisesti kuivuuteen ja aavikoitumiseen liittyneissä tehtävissä.

Andersen oli vuosina 1992–1999 YK:n kehitysohjelman UNDP:n Maailman ympäristörahaston Lähi-idän ja Pohjois-Afrikan aluekoordinaattori. Hän siirtyi vuonna 1999 Maailmanpankkiin, missä hänen työnsä keskittyi veteen, ympäristöön ja kestävään kehitykseen. Andersenin ensimmäinen tehtävä Maailmanpankissa oli vuosina 1999–2001 UNDP:n kanssa toteutettu kansainvälisten vesien yhteistyöprojekti, jossa hän keskittyi Niilin vesistöön.

Andersen toimi vuosina 2001–2002 Maailmanpankissa Länsi- ja Keski-Afrikan vesivarojen asiantuntijana ja vuosina 2002–2004 Länsi- ja Keski-Afrikan vesihuollon, sanitaation, vesivarojen ja kaupunkisuunnittelun osastopäällikkönä.

Andersenin ura Maailmanpankissa kesti 15 vuotta. Vuosina 2010–2011 hän oli Kansainvälisen maataloustutkimuksen neuvonantajaryhmän CGIAR:n johtaja ja Maailmanpankin kestävän kehityksen varajohtaja ja vuosina 2011–2015 Lähi-idän ja Pohjois-Afrikan osaston varajohtaja. CGIAR:ssä Andersenin valvoi Maailmanpankin työtä, kuten kestävän ympäristön toteuttamista ja ruokaturvan kehittämistä, kehittyvissä valtioissa. Lähi-idän ja Pohjois-Afrikan osaston varajohtajana hän puolestaan oli vastuussa Maailmanpankin lainastrategiasta.

### Luononsuojelujärjestöjen johdossa

Andersen nimitettiin tammikuussa 2015 Kansainvälisen luonnonsuojeluliiton (IUCN) pääjohtajaksi. Andersen on kaudellaan modernisoinut IUCN:ää ja lisännyt muun muassa työsä alkuperäiskansojen järjestöjen kanssa. Andersen valittiin helmikuussa 2019 myös YK:n ympäristöohjelman pääjohtajaksi.

Lähteet
-------

1. ↑  Inger la Cour Andersen  30.4.2018. Altinget. Viitattu 19.4.2019. (tanskaksi)
2. 1 2 3 4  Wolf, Aaron T. (toim.): *Sharing Water, Sharing Benefits*, s. XIII. Paris, France: United Nations Educational, Scientific and Cultural Organization, 2010. ISBN 978-92-3-104167-9. Google-kirjat (viitattu 19.4.2019).
3. 1 2  Inger Andersen Natural Capital Scotland Ltd.  Arkistoitu 19.4.2019. Viitattu 19.4.2019. (englanniksi)
4. ↑  Inger Andersen World Economic Forum. Viitattu 19.4.2019. (englanniksi)
5. ↑  UN Secretary-General appoints Inger Andersen of Denmark as Executive Director of the UN Environment  21.2.2019. United Nations Environment Programme. Viitattu 19.4.2019. (englanniksi)
6. ↑  IUCN Director General appointed to head UNEP  21.2.2019. IUCN. Viitattu 19.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Inger Andersen** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Yhdysvallat
* Latvia
* Tšekki
* Kroatia
* Portugali

 |
|  |
| Tieteilijät | 
* CiNii

 |

 |